Magyar Edvárd

Edvárd a kaland kezdetén

Edi (az anyja által)

Magyar Edvárd játékos karakter a Fantázia Birodalma SzMG kalandjában, a Szent Mónika Gimnázium biológia-angol szakos tanára, noha ennek látványosan ő örül a legkevésbé.

## Személyisége

Magyar Tanár úr tipikusan az az ember, akinél feltehető a kérdés: minek tanít, ha ennyire elege van az egészből? Kórosan kávéfüggő, dohányzik, és a cinizmus egy egészen új szintjét képes megütni kollégákkal szemben – a diákok előtt azért moderálja magát. Mentségére szóljon, egyébként a tudása tényleg nagy, rendkívül jól ért a biológiához, és abszolút tökéletesen beszél angolul, szaknyelven is, szóval, ha valaki tényleg figyel az óráján, az sok információt kaphat. Az már egy másik dolog, hogy a számonkérései híresen szigorúak, határozottan nem nehéz elvérezni a tárgyain, és mindenki tudja róla, hogy félelmetesen éles a szeme, ha puskázásról van szó – de legalábbis nagyon hamar meg tudja állapítani, kik azok a diákok, akik megpróbálkoznak a dologgal, és csalhatatlanul derékba töri a próbálkozásokat. Azonban a szigora ellenére igazságos (és nem pikkel senkire. Senkire. Soha. De tényleg.), és ha valaki meggyőzi a tudásával, egészen jófej. Legalább is azt mondják, egyes felsőbbévesek, hogy hallottak olyanról, akinek ez sikerült. De az is lehet, hogy csak urbán legenda. Egyébként a stílusa ellenére sok szempontból az ügyeletes normalitás a tanáriban… fásultsága mögött az igazság, hogy csak élete minden napján próbálja túlélni a munkahelyét.

A helyzetét nem könnyíti meg az öccse, a tizenöt éves, kilencedik osztályos Levente sem, aki gyakorlatilag gyökeres ellentéte, ráadásul egyik életcéljának tekinti, hogy az őrületbe kergesse. Mert ugye, még ha szereti is valaki a metálzenét, akkor sem szeretné élete minden napján, huszonnégy órában, maximum hangerőn hallgatni, hogy csak egy problémát említsünk a sok közül.

## Kinézete

Viszonylag magas, fekete hajú, sötét szemű, meglehetősen sápadt férfi, akinek általában kissé karikásak a szemei. Legtöbbször szürke vagy fekete inget, öltönynadrágot, zakót hord, de laboros napokon ezt azért lecseréli kicsit lazább dolgokra, amikre nem gond, ha ráfröccsen a békavér. Állítólag, ha a táblánál állsz, nagyon ijesztően néz ki, és mintha vagy húsz centivel magasabb lenne hirtelen. Ezt is a felsőbbévesek állítják, de valószínűleg több valóságalapja van, mint a legendás diák történetének, akit kedvelt.

## Története

### A játék előtt

Magyar Edvárd határozottan nem akart tanár lenni. Igazából biológus akart lenni. És az is volt. Eredetileg. Amíg (egyébként nagyon tipikus módon) meg nem vonták a laborja költségvetését, és gyakorlatilag bele nem kényszerült, hogy ha meg akar élni valamiből, akkor sürgősen végezze el a középiskolai tanári pályához szükséges kiegészítő képzéseket. Vagyis a gyerekekre egyébként majdhogynem allergiás fiatalember, aki már a kutatócsoportban is az az az egy darab "antiszociális, de okos" ember volt, akit megtűrtek, mint helyi enciklopédia, hirtelen bekerült egy alapítványi gimnázium oktatói közé. Innentől pedig igazából jó kérdés, hogy a diákoknak jelentettek nagyobb poklot az órái, vagy neki.

Házas is. Elvileg. Az se akart lenni. De miután az anyja (aki egyébként egy rendkívül mosolygós, kedves, elbűvölő hölgy, egészen addig, amíg a fia azt csinálja, amit elvár tőle – amikor esetleg nem, akkor hagyjuk) húsz éves kora óta győzködi, hogy nem lehet örök agglegény, rövid úton összebeszélt egy – hasonló családi háttérrel és motivációkkal rendelkező, csak sokkal sikeresebb – művészettörténet hallgató lánnyal, akivel jó barátságot ápolt, és arra jutottak, ha összeházasodnak, lenyugtathatják a szülőket, egymást pedig békén hagyhatják. Az ötlet jó volt, de immár három éve hallgatják a „mikor lesznek unokák kérdést”, amitől az átmeneti megoldásuk lassan tragikomédiába fordul. Erről a témáról a diákok természetesen nem tudnak semmit Magyar Tanár úr zárkózott természete miatt, de a tanáriban valamikor kiszivárgott – vagyis a kollégák körében nyílt titok. Az egyetlen, aki kivételt jelent, az az öccse, a határozottan balhés Magyar Levente, aki, miután megbukott angolból a bátyja gyámsága alá, és a Szent Mónika Gimnáziumba került, hogy immár életük minden napján egymás agyára menjenek.

### Alternatív síkok

Megjelent a Deadpool Party 2021 crossover eventben: itt azért lépett át a portálon és érkezett Krakoára, hogy ki tudja javítani a biológiadolgozatokat az öccse zajongása nélkül.

## Egyéb

* A karaktert inspirálta: Ozaki Toshio (Shiki), Levi Ackerman (Attack on Titan - bár sokkal erősebben jelenik meg benne a Titan High cosplayparódiában szereplő változat), Vladár Ervin (Szent Johanna Gimi), Perselus Piton (Harry Potter)
	+ A neve a Twilight szériából ered, és a kényszeresen magyarosított, angol nevek paródiája. A karakterképe Takahashi Ryosuke az Initial D animesorozatból.
* Van egy nőstény axolotl-ja, aki helyette is vigyori, és AxoLottinak hívják. Aki már látta, képtelen elhinni, hogy egy ennyire aranyos állat hogy lehet kompatibilis egy ennyire elviselhetetlen gazdival.